ΓΡΑΠΤΗ ΕΡΩΤΗΣΗ P-0131/00

υποβολή: Theodorus Bouwman (Verts/ALE) προς την Επιτροπή

(18 Ιανουαρίου 2000)

Θέμα: Χρησιμοποίηση οδηγών από τρίτες χώρες

Στην βελγο-ολλανδικό ενημερωτικό δελτίο για τις μεταφορές Niewsblad Transport (NT)της 4ης Ιανουαρίου 2000 περιγράφεται λεπτομερώς ότι έχει αυξηθεί σε μεγάλο βαθμό η παράνομη χρησιμοποίηση εντός της ΕΕ οδηγών από τρίτες χώρες κυρίως δε της Ανατολικής Ευρώπης. Η παρανομίασυνίσταται στο γεγονός ότι ελλείπουν οι άδειες πρόσληψης και/ή σχέσεως εργασίας. Από διάφορες ενδείξεις συνάγεται ότι γίνεται ανεπίτρεπτη στρέβλωση του ανταγωνισμού και καταδολίευση των Συλλογικών Συμβάσεων Εργασίας.

1. Γνωρίζει η Επιτροπή τα εν λόγω γεγονότα, και εάν ναι, ποιά είναι η έκτασή τους; Μπορεί να παραθέσει η Επιτροπή συνοπτική εικόνα της κατάστασης;

2. Μεγάλες επιχειρήσεις όπως η Willy Bentz ακολουθούν στρατηγική που αφήνει μικρές πιθανότητες συλλήψεως" π.χ. οι ανατολικοευρωπαίοι οδηγοί κυκλοφορούν σε όλα τα κράτη μέλη της ΕΕ εκτός από το κράτος μέλος στο οποίο έχει καταχωρηθεί το φορτηγό αυτοκίνητο. Σε τελευταία ανάλυση, μόνον στη χώρα αυτή διεξάγεται έλεγχος της άδειας πρόσληψης. Γνωρίζει η Επιτροπή αυτή αλλά και τις άλλες στρατηγικές μεθόδους, και εάν ναι, πώς ενεργεί προκειμένου να επεκταθούν και να εναρμονισθούν οι προαναφερθέντες έλεγχοι;

3. Μπορεί να παράσχει η Επιτροπή συνοπτικό πίνακα των δραστηριοτήτων της όσον αφορά την συνεννόηση με τα κράτη μέλη, την προετοιμασία μέτρων και οδηγιών;

Απάντηση της κ. de Palacio εξ ονόματος της Επιτροπής

(29 Φεβρουαρίου 2000)

1. Η Επιτροπή έχειπόψη ότι αυξάνει συνέχεια ο αριθμός των εξωκοινοτικών οδηγών που απασχολούνται από τις μεταφορικές επιχειρήσεις εντός της Κοινότητας. Είναι πιθανόν σε πολλές από αυτές τις περιπτώσεις οι συνθήκες απασχόλησης των οδηγών αυτών να αντιβαίνουν τους εθνικούς κανόνες των κρατών μελών στα οποία εδράζονται οι μεταφορείς. Η Επιτροπή προβληματίζεται σχετικά με τα στρεβλωτικά αποτελέσματα της πρακτικής αυτής σε ό,τι αφορά τον ανταγωνισμό στις οδικές μεταφορές εντός της Κοινότητας αλλά δεν διαθέτει στοιχεία σχετικά με το ακριβές μέγεθος του προβλήματος.

2. Η Επιτροπή θεωρεί ότι για τον εθνικό και διεθνή κλάδο των οδικών μεταφορών οι δυσχέρειες που εμφανίζονται κατά τον έλεγχο του νομικού καθεστώτος απασχόλησης των οδηγών αποτελούν ένα πιεστικότατο πρόβλημα. Ως εκ τούτου έχει ήδη απευθυνθεί γραπτά στα κράτη μέλη προκειμένου να τα ευαισθητοποιήσει έναντι του συγκεκριμένου προβλήματος.

3. Προκειμένου να γίνει αντιληπτό το μέγεθος του προβλήματος των συχνά παρανόμως απασχολούμενων οδηγών από τρίτες χώρες, η Επιτροπή κάλεσε τα κράτη μέλη να παράσχουν επισκόπηση των διαφόρων κοινωνικών, εργασιακών και μεταφορικών κανόνων που ισχύουν εν προκειμένω. Στο άμεσο μέλλον προβλέπεται η πραγματοποίηση συνεδρίασης με κυβερνητικούς εμπειρογνώμονες προκειμένου να διερευνηθούν ενδεχόμενες μέθοδοι αντιμετώπισης του προβλήματος αυτού. Η βιομηχανία θα κληθεί επίσης να συμμετάσχει σε διαβουλεύσεις.

Αφ’ ης στιγμής καταστεί σαφής η συνολική εικόνα των αντιστοίχων κανόνων και λεπτομερειών που καθορίζουν την τρέχουσα πρακτική και αφ’ ης στιγμής θα έχουν διερευνηθεί τα πιθανά μέτρα, η Επιτροπή θα εξετάσει τη ακριβή δράση που καλείται να αναλάβει. Η Επιτροπή προτίθεται να εγκρίνει ανακοίνωση για το θέμα αυτό κατά τρέχον έτος.